Gabriela Firea și-a închis pagina de Facebook în urma reacțiilor masive după ce a fost huiduită

Gabriela Firea și-a închis luni seara pagina de Facebook la scurt timp după ce acuzase ”aparatul sorosist de propagandă” pentru huiduielile pe care le-a încasat pe Arena Națională.

Mii de oameni au comentat la postarea primarului general al Capitalei, aceasta reacționând prin închiderea paginii de Facebook.

Zeci de mii de oameni prezenți luni pe Arena Națională pentru a o întâmpina pe Simona Halep la întoarcerea în țară au huiduit-o copios pe primarul general al Capitalei, Gabriela Firea.

Cum a reacționat Firea pe Facebook la huiduieli:

”De dimineata, insa, aparatul sorosist de propaganda, prin organele sale tributare de presa, a demarat actiunea : compromiterea evenimentului. Cu tot felul de stiri false si comentarii rautacioase (…) Echipe de cetateni cu venin au venit bine organizate, plasate strategic printre oameni decenti, care au venit la un eveniment memorabil pentru Simona Halep. De dragul ei si din respect pentru performanta sa uriasa, puteau lasa o jumatate de ora ura la poarta Arenei Nationale.Acolo este despre sport, respect, valori, performanta. Nu despre cati bani primim de la ONG-uri dubioase, pentru a transforma Bucurestiul intr-un oras sub asediu. Slava Domnului ca cei mai multi sunt oameni civilizati, democrati, cu respectul fiecaruia de a avea dreptul sa nu fie de acord cu celalalt. In rest, si maine este o zi! Si maine e o zi de munca! Si maine ne vom bucura ca apare soarele, ca suntem sanatosi, ca putem avea credinta si ca putem ierta. Ai castigat, continua! Ai pierdut, continua!”, a scris Firea pe Facebook la câteva minute după ce a fost huiduită.